b'\n_START_ARTICLE_\n\xc5\xa0alva Natela\xc5\xa1vili\n_START_PARAGRAPH_\n\xc5\xa0alva Natela\xc5\xa1vili (gruusia: \xe1\x83\xa8\xe1\x83\x90\xe1\x83\x9a\xe1\x83\x95\xe1\x83\x90 \xe1\x83\x9c\xe1\x83\x90\xe1\x83\x97\xe1\x83\x94\xe1\x83\x9a\xe1\x83\x90\xe1\x83\xa8\xe1\x83\x95\xe1\x83\x98\xe1\x83\x9a\xe1\x83\x98; s\xc3\xbcndinud 17. veebruaril 1958 Du\xc5\xa1etis) on Gruusia poliitik, Gruusia Leiboristliku Partei (eesti ajakirjanduses ka Gruusia T\xc3\xb6\xc3\xb6partei, Gruusia T\xc3\xb6\xc3\xb6lispartei) juht ja asutaja._NEWLINE_L\xc3\xb5petanud Thbilisi Riikliku \xc3\x9clikooli \xc3\xb5igusteaduskonna, \xc3\xb5ppinud N\xc3\xb5ukogude Liidu V\xc3\xa4lisministeeriumi Diplomaatide Koolis. T\xc3\xb6\xc3\xb6tanud Gruusia peaprokuratuuris._NEWLINE_Gruusia parlamendi liige aastatel 1992\xe2\x80\x931999 ja alates 2008. aastast. 1995. aastal asutas Leiboristliku partei, millest sai tollane peamine Eduard \xc5\xa0evardnadzele vastanduv opositsioonij\xc3\xb5ud._NEWLINE_2003. aastal \xc5\xa0evardnadze v\xc3\xb5imult t\xc3\xb5uganud Roosirevolutsiooni p\xc3\xa4evil toetas Natela\xc5\xa1vili \xc5\xa0evardnadzet ja j\xc3\xa4tkas edaspidi uueks presidendiks t\xc3\xb5usnud Mihheil Saaka\xc5\xa1vili tulise vastasena. 2004. aasta presidendivalimisi Natela\xc5\xa1vili partei boikoteeris._NEWLINE_2007. aasta valitsusvastaste rahutuste p\xc3\xa4evil s\xc3\xbc\xc3\xbcdistas prokuratuur Natela\xc5\xa1vilit spionaa\xc5\xbeis ja vanden\xc3\xb5us valitsuse kukutamiseks. Natela\xc5\xa1vili s\xc3\xbc\xc3\xbcdistas Saaka\xc5\xa1vili valitsust katses teda tappa ja palus Ameerika \xc3\x9chendriikidelt oma pereliikmetele poliitilist varjupaika. M\xc3\xb5ne p\xc3\xa4eva p\xc3\xa4rast v\xc3\xb5eti s\xc3\xbc\xc3\xbcdistused spionaa\xc5\xbeis tagasi ja Natela\xc5\xa1vili sai kandideerida 2008. aasta presidendivalimistel, kus kogus ametlikel andmetel umbes 6,5% h\xc3\xa4\xc3\xa4ltest ja j\xc3\xa4i neljandaks._NEWLINE_Abielus, kaks last.'